Kudiza 2
Nzambi Hinyi?
1. Muloñadi chitwatela kudifukwila kudi Nzambi?
Nzambi walala diyi Nleñi wayuma yejima. Hadiña nantachikiluku nawa hamba kekala nansaku. (Masamu 90:2) Diyi Nsulu yansañu yayiwahi yidi muBayibolu. (1 Timotewu 1:11) Chineli Nzambi diyi watwinka wumi, twatela kulomba kudi yena hohu.—Tañenu Chimwekeshu 4:11.
2. Indi Nzambi wekala ñahi?
Kwosi muntu wamumonahu dehi Nzambuku muloña hiSpiritu, dikwila nawu hiwumi wambukaku chikupu nayileñaleña yitwamonaña yekala hamaseki. (Yowanu 1:18; 4:24) Hela chochu, tunateli kwiluka yililu yaNzambi kuhitila muyileñaleña yindi. Chakutalilahu, nyikabu yashiyashana ninkenu yamwekeshaña nawu watukeña nawa wukweti maana. Kutoha kwamawulu nimaseki kwatulejaña nawu wukweti ñovu.—Tañenu Aroma 1:20.
Tunateli cheñi kwiluka yililu yaNzambi neyi tutaña muBayibolu. Chakutalilahu, Bayibolu yatulejaña yuma yakeñayi Nzambi niyahelayi, chahembañayi antu nichelañayi neyi antu anamuvulumuni.—Tañenu Masamu 103:7-10.
3. Komana Nzambi wukweti ijina?
Yesu nindi: ‘Tata yetu wekala mwiwulu, ijina deyi dijili.’ (Matewu 6:9) Hela chakwila Nzambi wukweti nkumbu jajivulu, ilaña wukweti ijina dimu hohu. Aditenenaña munjila jamboka-mboka kwesekeja namadimi. MuLunda aditenaña nawu “Yehova.” Ilaña antu amakwawu aditenaña nawu “Yahweh.”—Tañenu Masamu 83:18.
MumaBayibolu amavulu ijina daNzambi adifumishamu nakuhiñishamu nkumbu jidi neyi Mwanta hela Nzambi. Ilaña hasonekeleñawu Bayibolu, ijina daNzambi damwekeni kwakwihi namapampa 7,000. Yesu walejeleña antu ijina daNzambi hampinji yayitañishileñayi kulonda amwiluki Nzambi.—Tañenu Yowanu 17:26.
4. Komana Yehova watwakamenaña?
Chineli antu mukaayi kejima anakumona yihuñu, dikwila nawu Yehova hiNzambi wabulaña kutwakamena? Antu amakwawu ahoshaña nawu watukabishaña kulonda yatweseki, ilaña dimu wanyi.—Tañenu Yakoba 1:13.
Nzambi watulemesha kuhitila mukutwinka wuswa wakudifuukwila. Komana hitwasakililaña hakutwinka wuswa wakufuukulahu kumukalakela Nzambuku? (Yoshuwa 24:15) Ilaña antu amavulu akeñaña kwila akwawu katama, dihanafumi yihuñu kuvula nankashi. Yehova waneñaña hakumona antu anakwila yuma yatama.—Tañenu Kutachika 6:5, 6.
Yehova hiNzambi watwakamenaña. Wakeñaña nindi tudiluñisheña. Katataka yafumishuhu yihuñu niantu ejima anakuleta yihuñu. Chayinu mpinji, kudi chuma chinaleteshi yeteji yihuñu yitwalekuhu hakapinji kantesha. Twakadiza hanichi chuma muKudiza 8.—Tañenu 2 Petulu 2:9; 3:7, 13.
5. Tunateli kukundama ñahi kwakwihi naNzambi?
Yehova natutambiki nindi tukundami kwakwihi nayena kuhitila mukuhosha nindi mukulomba. Watukeña hamuntu hamuntu. (Masamu 65:2; 145:18) Wudi namuchima wakutwanakena. Welukaña nindi tunakufwila kumuzañalesha hela chakwila mpinji jikwawu twakañanyaña. Hela chakwila tudi akwanshidi, tunateli kwikala nawubwambu wawuwahi naNzambi.—Tañenu Masamu 103:12-14; Yakoba 4:8.
Chineli Yehova watwinka wumi, twatela kumukeña nankashi kubadika chitwakeña antu amakwawu. (Maku 12:30) Chimukumwekeshaña nenu mwamukeña Nzambi kuhitila mukudiza hadi yena nikwila yuma yinakukeñayi, mukusweja kukundama kwakwihi nayena.—Tañenu 1 Timotewu 2:4; 1 Yowanu 5:3.
kmb_Latn kon_Latn lua_Latn lua_Latn kmb_Latn cjk_Latn cjk_Latn kmb_Latn cjk_Latn kmb_Latn kin_Latn lua_Latn cjk_Latn cjk_Latn cjk_Latn cjk_Latn cjk_Latn